Rubjerg Knude Fyr skal flyttes 40 meter ind i landet, hvis det står til Teknik og Miljøudvalget i Hjørring Kommune.

Ifølge en række medier foreslår politikerne i Hjørring Kommune nu, at det berømte fyr på Rubjerg Knude flyttes 40 meter længere ind på kysten. Det skal ske for at redde fyret, der er faretruende tæt på at styrte i Vesterhavet. - Rubjerg Knude Fyr har enorm betydning for turismen i Nordjylland. Det er vores svar på Den Lille Havfrue, så vi kan ikke bare passivt se til, mens det forsvinder, siger formanden for Hjørring Kommunes teknik- og miljøudvalg, Søren Smalbro (V) til DR P4 Nordjylland. - Vi har besluttet os for, at det er denne her løsning, vi går efter. Men det er vigtigt, at vi tænker os om, så vores børn ikke står med præcis den samme problematik om 30 år igen, for så er vi jo lige vidt, siger Søren Smalbro. Forslaget bakkes ifølge DR Nordjylland op af borgmesteren og kommunaldirektøren i Hjørring Kommune. Men fyret ligger på en fredet ejendom, som tilhører Naturstyrelsen. Så Naturstyrelsen skal godkende flytningen, og derudover skal der ske en  lovændring, hvis flytningen skal blive mulig. Ifølge Søren Smalbro findes der flere modeller for, hvordan man flytter et fyr, men der er ikke lavet en konkret plan for flytningen af fyret endnu. Der kommer årligt 500.000 mennesker forbi Rubjerg Knude Fyr.